**HELLERUP FÆGTE-KLUB**

**STÆVNERETNINGSLINJER**

**SÆSON 2019 – 2020**

**Indledning:**

Klubbens sportschef, Hugo Dergal, og trænere vil løbende hjælpe medlemmerne med anbefaling af hvilke stævner, der er passende for de fægtere, der har lyst til at deltage i turneringer.

Det ses med mellemrum, at stævnearrangørerne kommer med ændringer/rettelser efter den første information/invitation om de enkelte stævner er offentliggjort. Man bedes derfor jævnligt kigge på klubbens opslagstavle, klubbens hjemmeside, samt Dansk Fægte-Forbunds (DFFs) hjemmeside for at holde sig informeret om ændringer.

På DFFs hjemmeside kan man finde en oversigt over danske stævner:

<http://www.faegtning.dk/staevner/kalender/>.

Stævner arrangeret af Den Europæiske Fægtekonføderation (EFC), fx Cadet Circuits (U17) og U23-stævner, kan findes på:

<https://www.eurofencing.info/competitions/upcoming-tournaments>.

Denne stævnekalender offentliggøres relativt sent op mod starten på sæsonen omkring primo august.

FIE-stævner (fx Junior World Cups for U20, samt World Cups, satellit- og Grand Prix stævner for seniorer) findes på: <http://fie.org/competitions/calendar>

**Aldersgrupper sæson 2019/2020:**

|  |  |  |  |
| --- | --- | --- | --- |
| Kategori: | Fødselsår: | Klingestørrelser: | Udstyrskrav: |
| Senior: | 1999 og ældre | Klinge str. 5 | FIE |
| U23 | 1996 og yngre | Klinge str. 5 | FIE |
| Junior (U20): | 2000, 2001 og 2002 | Klinge str. 5 | FIE |
| Kadet (U17): | 2003, 2004 og 2005 | Klinge str. 5 | FIE |
| Dreng/Pige (&U) | 2006 og 2007 | Klinge str. 0, 1, 2, 3, 4, 5 | FIE |
| Puslinge (B&U) | 2008 og 2009 | Klinge str. 0, 1, 2 | FFE/FIE |
| Miniorer (B&U) | 2010 og yngre | Klinge str. 0 | FFE/FIE |

**Intensitet og sværhedsgrad:**

Det er altid vigtigt at finde stævner, der passer godt til det niveau man er på. Spørg derfor din træner, hvilke stævner der passer til dig og dit niveau.

**Bestilling af licens:**

**National licens**

National licens er for fægtere i danske klubber, der deltager i danske stævner (fra kadet og ældre uanset nationalitet): DM'er, regionale mesterskaber, ranglistestævner og cupper. Denne licens er dog ikke gældende ved klubbers interne mesterskab eller lignende "lukket/eksklusivt" arrangement.

Fra og med sæson 2018-19 har Dansk Fægte-Forbund implementeret en dansk licens for fægtere i alderskategorierne kadet og opefter. B&U fægtere er altså fritaget. Den årlige licens, som klubberne skal opkræve fra fægterne og sende videre til DFF, er pt. 150,00 kr. pr. fægter pr. sæson, for at en fægter kan deltage i åbne ranglistestævner eller mesterskabskonkurrencer arrangeret af Dansk Fægte-Forbund eller foreninger under Dansk Fægte-Forbund.

Dansk licens skal tilkøbes **FØR** deltagelse i danske stævner.

Den nationale licens tilkøbes igennem klubmodul hvorefter pengene bliver trukket fra betalingskort. Hvis man ikke ønsker licens, skal man afmelde sig senest 14 dage inden pengene bliver trukket.

Hvis man ønsker international licens, skal man have en national licens.

**EFC Licens**

Når du skal deltage i et stævne på Cadet Circuit-turen (U17), der bliver arrangeret af Den Europæiske Fægtekonføderation, skal du have en EFC-licens. Denne EFC-licens får du ved at tilmelde dig licensen via klubModul. Licensen koster pt. 240,- kr. pr. sæson (2018-pris), bliver opkrævet årligt via KlubModul. Licensen bliver fornyet automatisk hvert år medmindre du melder fra.

**FIE Licens**

Når du skal deltage i et internationalt FIE-stævne, skal du have en FIE-licens. Denne får du ved at tilmelde dig licensen via KlubModul. Licensen koster pt. 300,- kr. pr. sæson (2018-pris), bliver opkrævet årligt via KlubModul i september måned og bliver fornyet automatisk hvert år medmindre du melder fra. Du kan se status på din FIE-licens og dit FIE-licensnummer på [http://fie.org/competitions/licenses](https://fie.org/athletes/search) (husk at sætte hak i “license number”).

Efter indførelse af EU-Persondataforordningen i maj 2018 skal alle fægtere med en FIE-licens fra og med sæson 2017-18 underskrive et samtykke til FIE. Opsamlingsrunde blandt fægtere, der allerede har en FIE-licens, er foregået i juli-august 2018. Herefter vil fægtere, der for første gang skal have FIE-licens efter august 2018, blive afkrævet FIE-samtykke i forbindelse med deres bestilling af den nye FIE-licens.

Du finder yderligere oplysninger om licenser på <http://www.faegtning.dk/om-dff/licens/>

**Eftertilmelding af EFC og FIE licenser.**

Hvis du mod forventning skulle bruge en EFC eller FIE licens efter opkrævningen i KlubModul 1. August i indeværende sæson, bedes du følge følgende vejledning.

1. Tilmeld dig og betal for licensen i KlubModul
2. Kontakt [kasserer@hellerupfaegteklub.dk](mailto:kasserer@hellerupfaegteklub.dk) via mail. Du bedes vedhæfte dokumentation for betalingen, fulde navn og fødselsdato.

**Ved afmelding af licenser**

Hvis du som forældre eller fægter vil afmelde en licens eller flytte denne, bedes du henvende dig til klubbens medlemsansvarlige.

Ligeledes kan licenser afmeldes direkte i klubmodul op til 14 dage før betalingsdatoen.

**Tilmelding til stævner:**

HFK forsøger at gøre stævne tilmeldingen digital. Derfor bedes du ved tilmelding af ALLE stævner henvende dig på mail til [staevnetilmelding@hellerupfaegteklub.dk](mailto:staevnetilmelding@hellerupfaegteklub.dk)

Din stævne tilmelding via mail skal indeholde følgende.

1. overskrift *(navn på stævnet)*
2. fulde navn, fødselsdato
3. kategori der ønskes at fægte i, *eks. Kadet herre*
4. våben, *eks. Fleuret*
5. konkurrence, hold og eller individuel.

Tilmeldinger til stævner kan ikke længere ske **på tavlen eller i den blå mappe** på salen eller via din træner. Er du i tvivl, er du altid velkommen til at tage fat i din træner.

Du kan dog stadig tjekke tilmeldingsfristen på opslagstavlen eller i den blå mappe. **Sidste tilmeldingsdato er fast og skal overholdes. Hvis man ikke har tilmeldt sig til fristen, er stævnedeltagelse ikke muligt**. Da flere stævner har bøder for ikke at møde op og antallet af tilmeldte har betydning for pligtdommere osv. er tilmeldingen bindende.

Ved uforsætlige nødsituationer kan klubbens tilmeldingsansvarlige eller formand kontaktes.

Tilmelding til Cadet Circuit og FIE-stævner sker via DFFs sekretariat. Ingen danske klubber kan selv tilmelde direkte. Klubbens tilmeldingsansvarlige der står for en koordineret tilmelding af HFK-fægterne til DFFs sekretariat. For kadet- og junior stævner skal HFK have indsendt tilmeldingerne til DFFs sekretariat senest 1 måned + 1 dag før stævnets afholdelse af hensyn til koordinering af dommer/dommergebyr. Dette er efter aftale med DFF-Eliteudvalget og DFF-Sportschefen.

**Særligt om World Cup (FIE) stævner:**

HUSK at du ikke, på nogen måde, må melde fra ved et World Cup stævne, når du først er registreret. Man skal pt. betale 500 € i bøde, hvis en fægter eller et hold ikke møder op. Den regning skal betales af fægteren/holdet. Det er altid godt at tjekke, om du er tilmeldt på <http://fie.org/competitions> ud for stævnet, hvor der er et felt, der hedder ”entries”. Her kan du se, om dit navn står opført. Man kan altid holde sig ajour med gældende regler i FIEs ”BOOK 2. ORGANISATION RULES”, som findes på <http://fie.org/fie/documents/rules> (Vælg den linie, der hedder ”Organisation Rules”).

Medlemmerne er selv ansvarlige for at sikre deres tilmelding til stævner, trænere, frivillige eller bestyrelsesmedlemmer kan ikke videregive information omkring stævnetilmeldinger.

**Konsekvenser:** Ingen tilmelding via mail til [staevnetilmelding@hellerupfaegteklub.dk](mailto:staevnetilmelding@hellerupfaegteklub.dk) inden for tidsfristerne -> ingen deltagelse.

**Ved sygdom og skade: Hvis man får behov for at melde fra senest 7 døgn før stævnestart, så kontakt den tilmeldingsansvarlige så hurtigt som muligt.**

Hvis der er tilmeldinger til HOLD, så koordinerer tilmeldingsansvarlige med HFKs sportschef Hugo Dergal, om holdopstillerne *(Dette i det der kan være situationer hvor holdene sættes i samarbejde med fægtere fra andre danske klubber).* Holdsammensætningen kommunikeres til Laurence Halsted.

Junior/Senior dame/herre hold er landshold, og det er alene DFF-sportschef Laurence Halsted, der styrer udvælgelse af fægtere (sammen med team coaches Malte på fleuret og Hugo på kårde).

Laurence Halsted foretager tilmelding af kadet/junior/senior hold til de stævner, der er omfattet af denne vejledning.

Klubbens tilmeldingsansvarlige eller bestyrelsen har intet ansvar for at skaffe dommere. Det er op til fægtere samt trænerteamet at arrangere dommere, hvis der er dommerkrav.

**Udtagelse til EM, U23-EM, OL Zone kvalifikation og VM**

Deltagelse i internationale slutrunder for kadetter, juniorer og seniorer kræver, at du først og fremmest er optaget i Dansk Fægte-Forbunds Bruttolandsholdstrup. Kriterierne for at blive optaget i Bruttolandsholdstruppen er beskrevet på Dansk Fægte-Forbunds hjemmeside:

<http://www.faegtning.dk/aktive/elite/bruttolandshold-kriterier/>

Udtagelsesregler for U17-kadet-, U20-junior- og seniorrækkerne til EM, European Games, VM og OL-zone kvalifikation findes på Dansk Fægte-Forbunds hjemmeside,

<http://www.faegtning.dk/aktive/elite/udtagelsesregler-for-kadet-og-junior/>

og <http://www.faegtning.dk/aktive/elite/udtagelsesregler-for-seniorer/>

DFFs Eliteudvalg er ved at formulere udtagelseskriterier for deltagelse i U23 EM.

**Turledere og Hjælpere**

Der er pt. ikke ressourcer til at udpege turledere blandt klubbens ansatte trænere. Har du derfor praktiske spørgsmål til stævnet, kan du kontakte de andre deltagere eller dine trænere. Klubben arbejder for at facilitere et samarbejde mellem medlemmerne og deres forældre, så det bliver mere overskueligt at komme af sted til stævner.

Bestyrelsen kommer derfor her med en henvisning til hvordan en rejsesituation med fordel kunne løses.

1. arrangér stævner/ture med gruppen af fægtere og forældre som skal til samme destination.
2. Benyt gerne stævne ansvarlige, forældre eller voksne fægtere som vil påtage sin en koordinerende rolle for formålet.
3. bestil transport og hotel i god tid, af hensyn til priser og tilgængelighed.
4. forsøg at sikre at alle parter er komfortabel med rejsens udformning.
5. Spørg om hjælp hvis det bliver nødvendigt, der er mange forældre og fægtere som har en del erfaring med rejser og turneringer, stævner ol.

Vi er heldigvis velsignet med en fantastisk skare af arbejdsomme fægtere og forældre i klubben, som yder et stort stykke arbejde med at arrangere de mange ture i ind- og udland. Stor tak til alle frivillige. Til nye fægtere og forældre! Der er altid brug for en hjælpende hånd med at køre en bil, lave mad, være turleder eller lign. Så hvis du synes det kunne være spændende at give en hånd med, så vil vi blive meget glade for at høre fra dig.

**Klubstøtte**

Der er pt. ingen planer om økonomisk støtte til stævnedeltagelse fra klubbens side, men en evt. ansøgning herom kan indgives til Fægtekunstens Venner, [www.faegtekunstensvenner.net](http://www.faegtekunstensvenner.net/).

Stævneafgift og startgebyr:

Klubben betaler ikke for de enkelte deltageres startgebyrer, hverken individuelt eller på hold. I det omfang klubben lægger ud for disse udgifter, vil disse derfor blive opkrævet hos de enkelte deltagere.

HFK fastlægger en diætsats for medrejsende trænere i forhold til SKATs almene satser.

Ved ophold varende **mere** end 24 timer påregnes der en sats på 509 kr. pr. 24 time.

Der betales kun for det antal timer opholdet varer, og derfor **ikke** pr. påbegyndt døgn.

Ved ophold hvor morgenmad er inkluderet fratrækkes 15% af den oplyste sats.

Ved ophold hvor frokost og aftensmad er inkluderet trækkes 30% for hver.

(Dvs. hvis der er inkluderet sandwich til dommere og trænere, eller hvis der er inkluderede aftensmad til stævner enkelte dage).

Ved spørgsmål omkring diæter for medrejsende trænere rettes henvendelse til klubbens kasserer [kasserer@hellerupfaegteklub.dk](mailto:kasserer@hellerupfaegteklub.dk)

Gebyr ved afmelding af udenlandske B&U-stævner (stævner for børn og unge til og med kadet):

Der opkræves 500,- kr. for B&U-fægterne pr. start ved et udenlandsk stævne, hvis der afmeldes efter tilmelding. Ligeledes pålægges dette gebyr hvis der afmeldes efter man har skrevet sig på tilmeldingslisten på tavlen på salen.

Dommergebyr:

Deltagelse i danske stævner kan udløse krav om, at klubben enten stiller med dommere eller betaler et dommergebyr. Eftersom sportschef og trænerteam koordinerer og tilmelder klubbens fægtere, har de også et overblik over om antallet af tilmeldte HFK-fægtere udløser pligtdommer/dommergebyr. Klubben tilstræber at kunne skaffe dommere blandt klubbens egne medlemmer, der har den nødvendige dommeruddannelse. Ellers må de deltagende fægtere bekoste det krævede dommergebyr.

Dommergebyrer i forbindelse med DM (B&U, U17, U20, senior) betales af klubben. Der opkræves ikke dommergebyr til veteran DM.

Samtlige dommergebyrer i forbindelse med udenlandske stævner skal altid betales af de deltagende fægtere. Det kan forekomme, at deltagelse af andre danske fægtere fra andre danske klubber sammen med HFKs fægternes deltagelse udløser et dommergebyr.

Trænergebyr:

Hvis klubben med bestyrelsens forhåndsgodkendelse sender en eller flere trænere med til et stævne, betaler klubben de udgifter til trænerens løn, der er forbundet hermed. Det kunne fx være et DM. De enkelte deltagere pålægges således ikke udgifter til trænerens løn i denne forbindelse.

Fægterne skal selv betale fly, ophold og diæter mm for en HFK-træner, hvis fægterne ønsker trænerledsagelse til et udenlandsk stævne. HFK-Sportschefen og klubbens bestyrelse skal altid forhåndsgodkende, at en HFK-træner kan ledsage fægtere til et udenlandsk stævne.

HFK bestræber sig i den kommende sæson på at frigive trænere til de listede stævner på stævneplanen. HFKs bestyrelse og sportschefen vil afgøre hvilken træner der deltager til de respektive stævner.

**Spørgsmål og yderligere informationer**

Spørgsmål kan rettes til HFKs sportschef og trænerteam. Spørgsmål af principiel karakter rettes til HFK-bestyrelsen.

Ved sæsonstart afholdes der informationsmøder for de forskellige kategorier af fægtere i klubben. Disse annonceres på salen og på klubbens hjemmeside.

Evt. yderligere informationsmøder annonceres på salen og på klubbens hjemmeside.

HFK-Bestyrelsen, August 2019